CELEX ID: 32011R1130
Publication Date: 2011-11-11

Document Text:
KOMISJONI MÄÄRUS (EL) nr 1130/2011,
11. november 2011,
millega muudetakse Euroopa Parlamendi ja nõukogu määruse (EÜ) nr 1333/2008 (toidu lisaainete kohta) III lisa, et kehtestada nende toidu lisaainete liidu loetelu, mida on lubatud kasutada toidu lisaainetes, toiduensüümides ning toidu lõhna- ja maitseainetes
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1333/2008 toidu lisaainete kohta, (1) eriti selle artiklit 10 ja artikli 30 lõikeid 2, 3 ja 5,
ning arvestades järgmist:
(1)
Määruse (EÜ) nr 1333/2008 III lisas on sätestatud, et koostatakse nende lisaainete liidu loetelu, mida on lubatud kasutada toidu lisaainetes (1. ja 2. osa), toiduensüümides (3. osa), toidu lõhna- ja maitseainetes (4. osa) ning toitainetes ja muudes ainetes (5. osa), millele neid lisaaineid võib selle määruse artikli 4 lõike 4 kohaselt lisada, ning nende lisaainete kasutustingimused. Neid toidu lisaaineid kasutatakse selleks, et avaldada toidu lisaainetele, toiduensüümidele, toidu lõhna- ja maitseainetele või toitainetele tehnoloogilist toimet.
(2)
Määruse (EÜ) nr 1333/2008 III lisasse kantud toidu lisaaineid saab liigitada toidu lisaaine peamise tehnoloogilise toime alusel selle määruse I lisas sätestatud funktsionaalrühmadesse. Selle määruse artiklis 9 on sätestatud, et toidu lisaaine määramine ühte funktsionaalrühma ei välista selle kasutamist mitmel eesmärgil.
(3)
Euroopa Parlamendi ja nõukogu 20. veebruari 1995. aasta direktiivis 95/2/EÜ (toiduainetes kasutatavate lisaainete (välja arvatud värv- ja magusainete) kohta) (2) sätestatud toidu lisaained, mida on lubatud toidu lisaainetes kasutada kandeainetena, ning nende kasutustingimused tuleks kanda määruse (EÜ) nr 1333/2008 III lisa 1. ossa, sest nüüd on läbi vaadatud nende vastavus toidu lisaainete liidu loetellu kandmise ja nende kasutamise üldtingimustele ja eelkõige selle määruse artikli 6 lõike 1 punktis a sätestatud tingimusele.
(4)
Toidu lisaained, mis on loetletud direktiivis 95/2/EÜ kui lubatud kandeained ja kandelahustid, ja millel on toidu lisaainele veel muu toime, tuleks kanda määruse (EÜ) nr 1333/2008 III lisa 2. ossa samade kasutustingimustega. Muud toidu lisaained, millel on muu toime peale kandeaineks olemise, tuleks samuti kanda sellesse loetellu.
(5)
Toiduensüümides lubatud toidu lisaained ja kandeained, millele on osutatud Euroopa Parlamendi ja nõukogu 16. detsembri 2008. aasta määruses (EÜ) nr 1332/2008, (3) milles käsitletakse toiduensüüme ja nende kasutustingimusi, tuleks kanda määruse (EÜ) nr 1333/2008 III lisa 3. ossa.
(6)
Toidu lisaained, mida direktiivi 95/2/EÜ kohaselt on lubatud kasutada lõhna- ja maitseainetes, ning nende kasutustingimused, tuleks kanda määruse (EÜ) nr 1333/2008 III lisa 4. ossa, sest nende lisaainete vastavus kõnealuse määruse artiklile 6 on läbi vaadatud.
(7)
Toitainetes lubatud toidu lisaained ja kandeained, mis on määratletud Euroopa Parlamendi ja nõukogu 20. detsembri 2006. aasta määruses (EÜ) nr 1925/2006 vitamiinide, mineraaltoitainete ja teatud muude ainete toidule lisamise kohta, (4) Euroopa Parlamendi ja nõukogu 10. juuni 2002. aasta direktiivis 2002/46/EÜ toidulisandeid käsitlevate liikmesriikide õigusaktide ühtlustamise kohta, (5) Euroopa Parlamendi ja nõukogu 6. mai 2009. aasta direktiivis 2009/39/EÜ eritoiduks ettenähtud toiduainete kohta (6) ja komisjoni 13. oktoobri 2009. aasta määruses (EÜ) nr 953/2009 eriotstarbeliste toitainete kohta, mida võib lisada eritoidule, (7) ning nende ainete kasutustingimused, tuleks kanda määruse (EÜ) nr 1333/2008 III lisa 5. osa punkti A. Muud toidu lisaained, mis ei ole kandeained, tuleks samuti kanda sellesse loetellu, lähtudes tehnoloogilisest vajadusest, mida määruse (EÜ) nr 1333/2008 vastuvõtmise ajal ette nähtud ei olnud.
(8)
Direktiivis 95/2/EÜ imiku- ja väikelapsetoidus lubatud lisaainete hulgas loetletud toidu lisaained, mis on oma toimelt toitainete lisaained, tuleks kanda samadel kasutustingimustel määruse (EÜ) nr 1333/2008 III lisa 5. osa punktis B sätestatud loetellu. See loetelu tuleks koostada, arvestades toidu teaduskomitee 13. juuni 1997. aasta arvamust toidu lisaainete kohta toitainevalmististes, mida kasutatakse imikute piimasegude, jätkupiimasegude ja võõrutussegude valmistamisel (8).
(9)
Läbipaistvuse ja ühtsuse tagamiseks tuleks sätestada toidu lisaainete kasutustingimuste erikord toidu lisaainete valmististe, ensüümvalmististe ja toitainevalmististe puhul.
(10)
Sulfitid, bensoaadid, polüsorbaadid, sorbitaanestrid ja sahharoosi estrid tuleks loetleda määruse (EÜ) nr 1333/2008 III lisas. Need on ained, mille puhul tuleb komisjoni 2001. aasta aruande „Toidu kaudu toidu lisaainete omastamise kohta Euroopa Liidus” (9) kohaselt viia läbi 3. taseme sõeluuring (tier 3 screening) ja mille puhul kaheldakse lubatud päevase tarbitava koguse suuruses. Nende ainete kasutustingimused võib läbi vaadata, kui Euroopa Toiduohutusamet on esitanud arvamuse komisjoni määruses (EL) nr 257/2010, (10) millega kehtestatakse toidus lubatud lisaainete uue hindamise kava, sätestatud hindamiskava raames, kus muu hulgas on ette nähtud ka lisaainete omastamise hindamine.
(11)
Määruse (EÜ) nr 1333/2008 III lisas loetletud toidu lisaainete spetsifikatsioonid kõnealuste lisaainete päritolu, puhtusekriteeriumide ja muu vajaliku teabe osas on sätestatud komisjoni 22. detsembri 2008. aasta direktiivis 2008/128/EÜ, millega nähakse ette toiduainetes kasutatavate värvainete puhtuse erikriteeriumid, (11)17. juuni 2008. aasta direktiivis 2008/60/EÜ, millega nähakse ette toiduainetes kasutatavate magusainete puhtuse erikriteeriumid (12) ja 27. augusti 2008. aasta direktiivis 2008/84/EÜ, millega nähakse ette toiduainetes kasutatavate lisaainete (välja arvatud värv- ja magusainete) puhtuse erikriteeriumid (13).
(12)
Kuna mõnda valmistist on kasutatud aastakümneid, tuleks käesoleva määruse jõustumisest alates näha ette 24 kuud kestev üleminekuperiood, et toidukäitlemisettevõtjad saaksid kohaneda käesoleva määrusega muudetud määruse (EÜ) nr 1333/2008 III lisa 2. ja 3. osas ja 5. osa punktis A sätestatud nõuetega. Käesoleva määruse jõustumisest alates tuleks ette näha 18 kuud kestev üleminekuperiood, et toidukäitlemisettevõtjad saaksid kohaneda käesoleva määrusega muudetud kõnealuse III lisa 1. ja 4. osas sätestatud nõuetega.
(13)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega ning ei Euroopa Parlament ega nõukogu ei ole vastuväiteid esitanud,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1333/2008 muutmine
Määruse (EÜ) nr 1333/2008 III lisa tekst asendatakse käesoleva määruse lisa tekstiga.
Artikkel 2
Üleminekumeetmed
Valmistisi, mis ei vasta määruse (EÜ) nr 1333/2008 III lisa 2. ja 3. osas ja/või 5. osa punktis A sätestatule (nagu on muudetud käesoleva määrusega), võib riiklike sätete alusel turule viia 24 kuu jooksul pärast käesoleva määruse jõustumise kuupäeva. Toitu, mis sisaldab selliseid valmistisi ja mida on selle aja jooksul seadusega kooskõlas turule viidud, võib turustada kuni varude lõppemiseni.
Valmistisi, mis ei vasta määruse (EÜ) nr 1333/2008 III lisa 1. ja 4. osas sätestatule (nagu on muudetud käesoleva määrusega), võib direktiivi 95/2/EÜ I-VI lisa sätete kohaselt turule viia kuni 31. maini 2013. Toitu, mis sisaldab selliseid valmistisi ja mida on selle aja jooksul seadusega kooskõlas turule viidud, võib turustada kuni varude lõppemiseni.
Artikkel 3
Jõustumine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Seda kohaldatakse alates 2. detsembrist 2011.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 11. november 2011

EuroVoc Classification:
Level 1: 100149
100147
100157
100151
Level 2: 100259
100257
100215
100224
100196
Level 3: 13
1258
3946
6052
2736
1268
All Concepts: 1258
1284
2078
2736
5451
6052
6111
6569